P. Hrušovský, podpredseda NR SR: (2002-02-13):
R. Vavrík, poslanec: Vážený pán podpredseda, pán minister vnútra, kolegyne, kolegovia, každodenná úzka spolupráca záchranných zložiek pri riešení stavov tiesne, do ktorých sa občan dostáva, je nevyhnutným predpokladom rýchleho, účinného a na vysokej odbornej úrovni vykonaného zásahu. Nároky kladené na túto spoluprácu sú dané zložitosťou a rozsahom vzniknutých následkov tiesne. Preto je potrebné upraviť spoluprácu záchranárskych zložiek do navrhovanej legislatívnej normy mierne odlišne, ako je navrhnuté. Cieľom uvedeného zákona však musí byť tiež vytvorenie rámca na spoluprácu a informačnú podporu záchranárskych zložiek navzájom, a nie vytváranie nových štruktúr, ktoré vložíme do existujúcich záchranárskych zložiek. Z tohto dôvodu sa mi javí ako nadbytočné vytvárať koordinačné stredisko nanovo, ako to predpokladá navrhovaný vládny návrh. Tieto úlohy totižto môžu plniť a v súčasnosti v plnom rozsahu plnia operačné strediská hlavných záchranárskych zložiek. Mám tým na mysli hasičov, políciu a záchranku, ktoré treba integrovať do spoločných pracovísk tak, aby priamo vysielali v potrebnom rozsahu a počte sily a prostriedky jednotlivých záchranárskych zložiek. Pritom si myslím, že je žiaduce, aby tieto mali priamo spätnú väzbu na volajúceho v tiesni z dôvodu overenia, upresnenia informácií alebo detailného navedenia záchranárskych zložiek na miesto nešťastia. Z hľadiska potreby zvládnutia väčšiny stavov tiesne je potrebné tak ako všade v zahraničí, aby integrované operačné pracovisko tvorili zástupcovia základných záchranárskych zložiek. Ostatné zložky môžu participovať v závislosti od špecifikácie, druhu tiesne, jej rozsahu, charakteru územia a podobne. S ohľadom na špecifické úlohy Policajného zboru Slovenskej republiky je možné technickými opatreniami selektovať informačný tok v priebehu zdolávania následkov stavu tiesne. Z týchto dôvodov, ktoré uvádzam, si dovolím predložiť pozmeňujúci návrh k tlači 1237. Ide o tri návrhy. V prvom návrhu navrhujem, aby sa v § 5 upravil odsek 5 prvej vety takto. Koordinačné stredisko tvoria zamestnanci krajského úradu a zástupcovia základných záchranných zložiek. Odôvodnenie je nasledovné. Vzhľadom na to, že základné záchranné zložky sú vymenované už v § 8 odsek 1, sa ich opätovný výpočet javí ako nadbytočný. Môj druhý pozmeňujúci návrh smeruje k § 5 odseku 6. Ten navrhujem doplniť o novú prvú vetu, ktorá znie: „Krajský úrad môže vytvoriť koordinačné stredisko aj na operačnom stredisku základnej záchrannej zložky.“ Odôvodnenie je jasné z môjho úvodného slova. Vytvorenie nového koordinačného strediska by bolo v prípade, že jeho činnosť môže v plnom rozsahu zabezpečovať už terajšie existujúce vybrané operačné stredisko základnej záchrannej zložky by bolo neefektívne a zbytočne ekonomicky náročné. A napokon môj tretí pozmeňujúci návrh smeruje k § 11. Ten navrhujem doplniť novým odsekom 3, ktorý by mal takéto znenie. „Právnické osoby a fyzické osoby, ktoré prevádzkujú rozhlasové a televízne vysielanie, sú povinné na požiadanie koordinačného strediska bezplatne uverejniť informáciu o tiesni a o opatreniach súvisiacich s poskytovaním pomoci v tiesni.“ Tento posledný návrh zdôvodňujem tým, že navrhované znenie umožní obdobne, ako je to napríklad v zákone o civilnej ochrane, v prípade mimoriadnej udalosti vyhlásiť v médiách informáciu, ktorá je dôležitá pre činnosť záchranných zložiek a pri poskytovaní pomoci v tiesni. Pán predsedajúci, môj návrh s patričným počtom poslancov odovzdávam pánovi spravodajcovi a ďakujem za slovo.